מרטיר

[שמאל|ממוזער|250px|[סטפנוס הקדוש – הקדוש המעונה הראשון, ציור של קרלו קריוולי]]
**מַרְטִיר** או **קדוש מעונה** (ביוונית: **Μάρτυς**; מילולית: עֵד, בבחינת "אדם אשר מעשיו מעידים על אמונתו") הוא אדם שמוכן לסבול ואף למות – למען אמונתו הדתית. לעיתים, נוהגים להרחיב את ההגדרה כדי לכלול בה אנשים ששילמו מחיר כבד למען מטרה הנחשבת נאצלת, אף שהמונח **קונפסור** (Confessor) מקובל לגבי מי שסבל למען אמונתו, אך לא מת בשל כך.

בערים שונות באסיה הקטנה בתקופה הרומית היה נהוג לתגמל אנשים שתרמו לעיר באמצעות תוארי כבוד עליהם הוכרז בציבור וסיפור פועלם נקרא בפני הקהל. ציונים לשבח כאלו נקראים במקורות האפיגרפיים "מרטיריאי" (מיוונית, martyriai או martys, "עדות"). הנוצרים אימצו את המונח כתיאור ל"עדויות" בנוגע למעשיהם וסבלם של נוצרים, אותם כינו "מרטירים".

## מרטירים בנצרות
[שמאל|ממוזער|250px|עשרת אלפים מרטירים על הר [אררט בציור של ויטורה קרפצ'ו בגלריית האקדמיה]]
המרטיר בנצרות הוא אדם המעדיף מוות על פני אפוסטסיה (המרת דת), התכחשות לאמונתו, פעולה שבתקופה הרומית כללה בדרך כלל ביצוע פולחן הקיסר או פולחן פגני אחר. העדפה זו של מוות על פני כפירה באמונה אומצה בנצרות במאה השנייה לספירה, ככל הנראה בהשראה ישירה של היהדות, שבה היו מסורות ענפות של קידוש השם כבר מתקופת החשמונאים. סטפנוס הקדוש נחשב כמרטיר הראשון.

המושג **פרוטומרטיר** (Πρωτομάρτυρας) מתאר את המרטיר הראשון בכל אחת מהמדינות, לפי הגבולות שהיו נהוגים בתקופתו, או המרטיר הראשון שמוצאו מעם מסוים, או כמו במקרה של פרפטואה ופליקיטס , שתי הנשים הראשונות.

המרטירים הנוצרים בשלוש מאות השנים הראשונות לספירה היו בדרך כלל אנשים שנצלבו בצורות שונות על-ידי הרשויות הרומיות או מתו בזירה, חלקם נטרפו על-ידי אריות במופעי הקירקוס הרומי.

כאשר אימץ קונסטנטינוס בתחילת המאה הרביעית את הנצרות כדת הרשמית של האימפריה הרומית התהפכו היוצרות, והנוצרים החלו לרדוף את המחזיקים באמונות פגניות, יהודים ונוצרים שאמונתם לא תאמה את טעמה של האורתודוקסיה השלטת. הצדקה הלכתית נמצאה לכך במהרה אצל אוגוסטינוס הקדוש, שהתיר שימוש בכוח כנגד "כופרים". הרדיפה ויצירת מרטירים מוסדה בנצרות עם האינקוויזיציה של הכנסייה הקתולית.

בנצרות, נמשכה מסורת של מרטיריות אצל כתות ומינים שונים בתוך הנצרות, כגון המורמונים, האנאבפטיסטים, ועוד. במאה העשרים שוב הופיעו מרטירים נוצרים, הפעם כנרדפים על-ידי השלטונות במשטרים טוטליטריים שונים, שביניהם בלטו המשטרים הקומוניסטיים בברית המועצות, שרדפה והרגה מאות אלפי אנשי דת בכנסייה האורתודוקסית הרוסית. דוגמה מעניינת ויוצאת דופן הייתה מלחמת הכריסטרוס במקסיקו, שמספר מרטירים הוכרזו בעקבותיה, על אף שנהרגו על ידי שלטון, שבאופן רשמי לפחות, היה קתולי.

## הקשרים נוספים

בדת המוסלמית נקרא המרטיר "שהיד" (מערבית: شهيد). הכוונה בעיקר לחיילים ולוחמים שנהרגו במילוי תפקידם (קרי, "חללים"). לפי האמונות המוסלמיות, מקומו של השהיד בגן עדן מובטח עם הריגתו. זאת על-פי הפסוק בקוראן: "...ואל תחשיבו את הנהרגים למען אללה מתים, אלא הם חיים אצל ריבונם ומקבלים את שכרם." (סורת "בית עמרם", פסוק 169). 

המסורת של מסירות נפש ביהדות והרוגי מלכות, שראשיתה בימי החשמונאים ושיאה בסיפורי "עשרת הרוגי מלכות", נתפסת לעיתים כמקור ההיסטורי של מושג המרטיריות. בעוד שבמקור המושג התמקד בבחירה המודעת במוות על פני המרת דת, עם השנים חלה הרחבה במשמעותו. כיום הוא משמש לעיתים גם לתיאור מי שנרצחו בשל מוצאם היהודי, כמו בשואה, או נפלו במהלך הגנה על המדינה, כמו חללי מערכות ישראל.

יש המשתמשים בביטוי "קדוש מעונה" לתיאור סרקסטי של אדם המנופף ומתהדר בסבלו.

דניאל אלסידס קאריון הוגדר כ"מרטיר של הרפואה" בפרו, כי הקריב את נפשו לצורך מחקר של מחלת קאריון , הקרויה על שמו.

## קישורים חיצוניים

* 
* 
* 

## הערות שוליים

*
קטגוריה:דת, מסדרים ותנועות דתיות בימי הביניים
קטגוריה:מונחים ומושגים דתיים